Camilla Hersom (RV), 2012-12-11:
Tak for det.
De tre beslutningsforslag, B 1, B 16 og B 24, har det tilfælles, at de angår stofmisbrugere og deres vilkår i Danmark.
B 1 hører rettelig under socialministerens ressort, mens B 16 og B 24 hører under sundhedsministerens ressort.
Her behandles de under et, og jeg taler derfor også på vegne af Det Radikale Venstres socialordfører.
De tre beslutningsforslag omfatter oprettelse af akuthuse, behandlingsplaner og lægesamtaler for stofmisbrugere og udvidelse af ordningen med lægeordineret heroin.
Jeg vil starte med at slå fast, at Det Radikale Venstre har stor sympati for beslutningsforslagenes indhold.
Stofmisbrugere hører til nogle af de allermest udsatte i vores samfund.
En del af dem har en række forskellige alvorlige problemer samtidig, og vi er af den klare opfattelse, at den hjælp, der bør ydes, bør tage udgangspunkt i den helt særlige situation, som disse mennesker befinder sig i.
Ofte vil stofmisbrugere have både økonomiske problemer, sociale problemer og helbredsproblemer af såvel psykisk som somatisk karakter oven i deres stofmisbrug.
Hjemløshed, kriminalitet og prostitution er ikke ukendte forhold for misbrugere.
Der vil for en række af stofbrugerne ikke være overskud til andet end den daglige kamp for det næste fix, og det er selvsagt ikke befordrende for at kunne tage imod de behandlingstilbud, der allerede findes.
Fordi det er mennesker i en desperat situation, har samfundet et ansvar for at hjælpe disse mennesker på fode igen, ikke bare for den enkeltes skyld, men også for samfundets skyld.
Vi ønsker at leve i et samfund med værdige forhold for alle mennesker, og vi mener, at et samfund skal kendes på, hvordan det behandler sine svageste.
Som nævnt findes der allerede en række tilbud til stofbrugerne.
Kommunerne skal tilbyde vederlagsfri lægelig behandling til stofmisbrugere.
Det er muligt at få lægeordineret heroin, og derudover er der hen over årene etableret en række tiltag i forbindelse med satspuljeforhandlingerne.
Regeringspartierne har som en af sine stærkeste prioriteter at gøre en indsats for de mest udsatte, og vi anerkender, at når det gælder gruppen af stofbrugere, er der behov for tilbud, der kommer gruppen i møde på en fordomsfri måde.
Regeringen har derfor indført muligheden for at etablere stofindtagelsesrum, så de stofafhængige ikke er henvist til gaden, opgange og baggårde, når de tager deres stof, men kan være et sted, hvor der er varme, lys og hygiejniske forhold.
Dermed oplever de forhåbentlig det minimum af værdighed, der måske kan give et lille skub til at tage imod et egentligt behandlingstilbud.
Regeringen har afsat penge til at undersøge de alt for mange narkotikadødsfald, så vi kan få mere viden om årsagerne.
Det er en viden, der skal hjælpe os til at knække kurven, så stofmisbrug ikke også giver alt for stor risiko for tidlig død.
Vi har startet et projekt, hvor stofmisbrugerne kan få udleveret Naloxon, en modgift, der gør, at misbrugerne kan hjælpe hinanden i tilfælde af en overdosis.
Der er en række yderligere tiltag undervejs.
Som flere har nævnt, er der i regi af satspuljeforhandlingerne på socialområdet afsat penge til at etablere et akutkrisecenter for stofbrugere, der befinder sig i en akut og truet situation.
Derudover har socialministeren fremsat en række forslag med det formål at skabe en helhedsorienteret indsats baseret på evidens om, hvad der virker bedst.
Sundhedsministeren har i sin tale allerede tilkendegivet over for Folketinget, at regeringen er parat til at udvide ordningen med lægeordineret heroin til også at omfatte tabletter, og at regeringen er åben over for yderligere udvidelser, der måtte komme på tale i kølvandet på den kommende evaluering af ordningen.
Sundhedsministeren har også sendt klare signaler om, at der bør arbejdes på en mere helhedsorienteret indsats omfattende flere forskellige elementer, som vil blive fremlagt i forbindelse med satspuljeforhandlingerne i 2013.
Det kan bl.a. omfatte en styrkelse af behandlingstilbuddene.
Radikale Venstre bakker selvsagt op om ministrenes tiltag, og vi ser frem til forårets drøftelser med Folketingets partier, da denne debat og de bagvedliggende beslutningsforslag vækker forhåbning om, at vi i fællesskab kan forpligte hinanden til at lette vilkår og adgang til behandling for samfundets mest udsatte grupper, også når det handler om at finde den finansiering, som det altid er vores lod at anvise.
Uden økonomiske midler er det meget lidt, der er muligt, og der er i den nuværende regerings levetid afsat en del midler til området allerede.
Men når det handler om de allermest udsatte, er midler den nødvendige, men ikke den tilstrækkelige forudsætning.
Det kræver en indsats, der ikke bare er helhedsorienteret, men også fordomsfri.
Hvis et samlet Folketing kan stå sammen om det, kan vi forhåbentlig nå nye resultater for en gruppe mennesker i en meget svær situation.
Radikale Venstre ser frem til de videre drøftelser, og vi håber, at det vil være muligt at nå til enighed om en fælles beretning i udvalget.